Deti by určite mali vedieť už v tomto veku určité veci o ľudskej sexualite, o tom, ako prichádzajú na svet, o svojom tele a jeho reakciách, no malo by to kopírovať ich záujem. To znamená, že by dieťa malo dostať primeranú odpoveď na všetky otázky, ktoré sa pýta - inak sa bude pýtať tých, ktorí nemusia mať zrovna faktické informácie...
Ak šesťročné dieťa (spolužiak vášho syna) rozpráva takto otvorene o sexuálnom akte, považovala by som to za problém. Bolo by vhodné to konzultovať s triednou učiteľkou, prípadne aj priamo s rodičmi dieťaťa. Treba to ale robiť taktne, aby sa rodičia necítili ohrození a boli otvorení určitej spolupráci a hľadaniu riešení.
Rozhodne dohováranie dieťaťu, že to nesmie robiť, nie je tým pravým riešením - dôležité je zistiť, čo sa deje v živote dieťaťa, čo prispelo k predčasnému sexuálnemu prebudeniu - niekedy to môže mať aj iné ako výchovné príčiny.